Norsk politi mener at vide, at ekstreme islamister i Syrien skulle have planlagt et terrorangreb mod Norge.

- Vi er i en situation, hvor der foreligger en konkret trussel mod Norge, siger justits- og beredskabsminister Anders Anundsen ved en pressekonference i dag.

- Vi mener, at det at gå ud med informationen kan virke afskrækkende mod dem, som vælger at foretage et sådant angreb mod Norge. Det er vanskeligt at give råd til borgerne, om hvad vi bør gøre, siden vi ikke ved noget mere konkret.

Ekstremister

Det norske politi har for nylig fået oplysninger om, at terroraktionen kan være planlagt til gennemførelse angiveligt inden for få dage.

– Vi modtog information med tilknytning til en ekstrem islamistisk gruppe rekrutteret i Syrien, som kan have til hensigt at gennemføre en terrorhandling i Norge, siger PST-chef Benedicte Bjørnland. Hun siger informationen kom fra partnere i udlandet.

PST-chefen siger, at de ikke nøjagtig ved, hvem der står bag aktionen, som truer Norge, men mistanken er rettet mod ekstreme islamistiske grupper i Syrien.

Uspecifik trussel

Ifølge Politiets Sikkerhedstjeneste er truslen uspecifik.

- Den er uspecifik i forhold til, hvilke mål i Norge man ville ramme, siger Benedicte Bjørnland, men tilføjer, at grunden til, at man tager det mere alvorligt end andre oplysninger om trusler mod landet, var de opfølgende undersøgelser, som PST har udført.

– PST har flere gange fået varsler om, at ekstreme islamistiske grupper i Syrien har til hensigt at gennemføre en terrorhandling i Norge. Sådanne varsler får vi ofte, men ofte viser de sig ikke at være rigtige, siger PST-chefen.

Men trusselsbilledet er skærpet på grund af ekstreme islamister, som rejser til konfliktområder, siger Bjørnland.

Vil kunne mærke øget politi-tilstedeværelse

PST har givet sagen højeste prioritet, og man har tilbagekaldt politifolk fra ferie for at håndtere truslen mod landet.

- Folk vil primært mærke vort beredskab ved at politiet har øget tilstedeværelse ved grænseovergange, indfartsveje, internationale lufthavne og togstationer. Politiet, som patruljerer ved disse områder, vil være bevæbnet, siger fungerende politidirektør Vidar Refvik.

Normalt er det ikke alle betjente i Norge, der i udgangspunktet er bevæbnede.

Øget tilstedeværelse vil ikke vare ved

- Informationen, som vi har modtaget, beretter om en tidsafgrænset trussel, og dette vil ikke vare frem til jul. Men det er uvist, om det kan ske nu eller om fem-syv dag. Vi arbejder på afklaring så hurtigt som muligt, siger PST-chef Benedicte Bjørnland.

De norske myndigheder har tidligere anholdt tre mænd, som havde været i Syrien for at kæmpe. De tre havde ikke planlagt terror i Norge, men var til fare for landet og dets allierede, sagde det norske politi i maj.

Læs også : Tre mænd i Norge anholdt for terrorplaner

I februar oplyste norsk politi, at det for første gang havde sigtet en norsk statsborger for at have deltaget i terrorhandlinger begået i Syrien.

Læs også : Norsk islamist anholdt for terror i Syrien